Nariadenie Komisie (ES) 614/2004
z 1. apríla 2004
týkajúce sa zatriedenia niektorých tovarov do kombinovanej nomenklatúry
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) 2658/87 z 23. júla 1987 o colnej a štatistickej nomenklatúre a o spoločnom colnom sadzobníku [1], najmä na jeho článok 9 ods. 1 písm. a),
keďže:
(1) aby sa zabezpečilo jednotné uplatňovanie kombinovanej nomenklatúry tvoriacej prílohu k nariadeniu (EHS) 2658/87, je nevyhnutné prijať opatrenia týkajúce sa zatriedenia tovarov uvedených v prílohe k tomuto nariadeniu;
(2) nariadenie (EHS) 2658/87 ustanovilo všeobecné pravidlá na výklad kombinovanej nomenklatúry. Tieto pravidlá sa uplatňujú aj na inú nomenklatúru, ktorá sa úplne alebo čiastočne zakladá na nej alebo ktorá k nej pridáva akékoľvek ďalšie triedenie a ktorá sa ustanovuje osobitnými ustanoveniami spoločenstva s cieľom uplatňovania tarifných a iných opatrení týkajúcich sa obchodovania s tovarmi;
(3) v súlade s uvedenými všeobecnými pravidlami majú byť tovary opísané v stĺpci 1 tabuľky uvedenej v prílohe zatriedené pod číselným znakom KN uvedeným v stĺpci 2 na základe dôvodov uvedených v stĺpci 3;
(4) je vhodné zabezpečiť, aby záväzné informácie o nomenklatúrnom zatriedení tovaru, ktoré vydali colné orgány členských štátov v súvislosti so zatrieďovaním tovarov do kombinovanej nomenklatúry, ktoré však nie sú v súlade s týmto nariadením, mohol držiteľ počas troch mesiacov naďalej používať podľa článku 12 odseku 6 nariadenia Rady (EHS) 2913/92 z 12. októbra 1992, ktorým bol zavedený spoločný colný sadzobník [2];
(5) Výbor pre colný kódex nepredložil svoje stanovisko v lehote, ktorú určil jej predseda, pokiaľ ide o výrobok č. 2 v priloženej tabuľke;
(6) opatrenia ustanovené v tomto nariadení sú v súlade so stanoviskom Výboru pre colný kódex, pokiaľ ide o výrobky č. 1, 3, 4, 5, 6 a 7 v priloženej tabuľke,
PRIJALA TOTO NARIADENIE:
Článok 1
Tovary opísané v stĺpci 1 tabuľky uvedenej v prílohe sú zatriedené v rámci kombinovanej nomenklatúry pod číselnými znakmi KN uvedenými v stĺpci 2.
Článok 2
Záväzné informácie o nomenklatúrnom zatriedení tovaru vydávané colnými orgánmi členských štátov, ktoré nie sú v súlade s týmto nariadením, sa budú naďalej používať počas troch mesiacov podľa článku 12 odseku 6 nariadenia Rady (EHS) 2913/92.
Článok 3
Toto nariadenie nadobúda účinnosť 20. deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 1. apríla 2004